Diari Oficial de la Generalitat Valenciana


Sumari del DOGV 9388, del 21-07-2022 (2022/6890)

ORDRE 6/2022, de 18 de juliol, de la Conselleria de Política Territorial, Obres Públiques i Mobilitat, per la qual s'aproven les bases reguladores i es convoquen les subvencions destinades a ajuntaments de la Comunitat Valenciana per a l'elaboració d'instruments de planejament de minimització d'impactes territorials (PEMIT), per a l'exercici 2022.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9388

Data del DOGV
:   21-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/6890


Data del document
:   18-07-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * ajuda pública

ORDRE 6/2022, de 18 de juliol, de la Conselleria de Política Territorial, Obres Públiques i Mobilitat, per la qual s'aproven les bases reguladores i es convoquen les subvencions destinades a ajuntaments de la Comunitat Valenciana per a l'elaboració d'instruments de planejament de minimització d'impactes territorials (PEMIT), per a l'exercici 2022. [2022/6890]  
  
El text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, d'ara en avant TRLOTUP, estableix en els articles 228 a 231 la regulació dels procediments de minimització d'impactes territorials en el sòl no urbanitzable. La minimització ve conformada per una sèrie de procediments que pretenen «minimitzar», és a dir, pal·liar, evitar o disminuir els impactes que sobre el territori i el medi ambient produeixen o han produït els habitatges implantats irregularment en sòl no urbanitzable. Únicament poden legalitzar l'obra i l'ús residencial acollint-se a aquest procediment, els habitatges completament acabats abans del 20 d'agost de 2014.  
  
L'existència d'aquests habitatges té una evident incidència sobre l'entorn. Es dona així una deterioració del paisatge, es produeix l'abocament d'aigües residuals sense control ni tractament, amb afectació als aqüífers subterranis, l'eliminació d'espècies vegetals de major o menor valor, el fraccionament d'hàbitats, etc. Els impactes, a més d'ambientals, també són econòmics, atés que l'Administració, en molts casos, ha de sufragar despeses per a la prestació de serveis a aquestes edificacions.  
La figura de la minimització d'impactes territorials pretén implementar una sèrie d'obres mínimes que eviten o disminuïsquen aqueixos efectes perniciosos que, sobre el medi ambient i el territori, provoquen aqueixos habitatges, amb especial preocupació sobre els abocaments incontrolats que es produeixen en els aqüífers. El mateix TRLOTUP, en l'article 229.3.a), relaciona les obres de minimització estrictament imprescindibles que han d'escometre's en el procediment: «- En particular, ha d'incloure, preceptivament, un sistema de depuració d'abocaments de tota mena, que es pot agrupar per habitatges, uns espais destinats a la recollida regular de residus sòlids, un sistema viari que permeta un accés rodat segur a les edificacions i l'adequada connexió del nucli d'habitatges amb la xarxa viària. Així mateix, sí que resulta possible des del punt de vista econòmic, tècnic i ambiental, la disposició d'un sistema de subministrament d'aigua potable i d'energia elèctrica».  
  
La minimització té com a objectiu la regularització d'aquests habitatges i el seu ús a través de la figura dels plans especials de minimització d'impactes territorials (PEMIT), prevista en l'article 229.1 del TRLOTUP, que han de ser dissenyats i proposats pels ajuntaments dels municipis on se situen aquelles.  
Així doncs, considerant que la minimització d'impactes territorials afecta gran part del territori de la Comunitat Valenciana i que, per això, es considera finalitat d'interés general, a través de la present Ordre es pretén fomentar l'activitat de planejament dels ajuntaments orientada a això, establint les bases reguladores i convocant les subvencions destinades a finançar les despeses de redacció dels instruments de planejament necessaris.  
A l'efecte del preceptuat en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, en data 21 d'abril de 2022 ha sigut remesa a la Direcció General de Fons Europeus una comunicació de la Direcció General d'Urbanisme, sobre la no subjecció de les presents ajudes a la política de competència de la Unió Europea en matèria de subvencions públiques, perquè no compleix els requisits de l'article 107 del Tractat de Funcionament de la Unió Europea.  
  
El Pla estratègic de subvencions d'aquesta Conselleria per al període 2020-2022, va ser aprovat per Resolució de la Conselleria de Política Territorial, Obres Públiques i Mobilitat (d'ara en avant CPTOPM) de data 17.02.2020, modificat per última vegada mitjançant Resolució d'11 de març de 2022 d'aquesta Conselleria (DOGV 9306, 25.03.2022), en la qual s'inclouen les ajudes objecte de la present convocatòria i es defineixen els objectius, les línies d'actuació i els indicadors de seguiment.  
  
L'article 49.1.9 de l'Estatut d'Autonomia atribueix a la Generalitat la competència exclusiva en matèria d'ordenació del territori i del litoral, urbanisme i habitatge. En virtut de la competència anterior, la Generalitat té competència per a regular les bases destinades a la concessió de subvencions per a l'elaboració d'instruments de planejament de minimització d'impactes territorials, a través de la persona titular de la Conselleria competent per raó de la matèria, d'acord amb els articles 160.2 i 165.1 de la Llei 1/2015, de 6 de febrer, de la Generalitat, d'hisenda pública, sector públic instrumental i subvencions. L'article 11 del Decret 5/2019, de 16 de juny, del President de la Generalitat, per la qual es determinen el nombre i denominació de les Conselleries i les seues atribucions, atribueix a la Conselleria de Política Territorial, Obres Públiques i Mobilitat les competències en matèria de vertebració del territori, paisatge, transports, ports, aeroports i obres públiques. L'article 10 del Decret 177/2020, de 30 d'octubre, pel qual s'aprova el Reglament Orgànic i Funcional de la CPTOPM, atribueix a la Direcció General d'Urbanisme les competències, entre altres, en matèria d'urbanisme, planejament i foment d'actuacions de planificació urbanística.  
  
D'altra banda, en l'apartat quart de la Resolució de 23 de juliol de 2019, del conseller de Política Territorial, Obres Públiques i Mobilitat, sobre delegació de l'exercici de competències en determinats òrgans de la Conselleria (DOGV 1816 MW 26,07,2019), es delega en les persones titulars de la sotssecretaria i de les direccions generals de la CPTOPM, en l'àmbit de les seues respectives matèries competencials i dels seus corresponents programes pressupostaris, l'exercici de les següents competències: la convocatòria d'ajudes i subvencions i la resolució dels procediments per a la concessió de subvencions, incloses la retenció de crèdits, l'autorització de la despesa, la disposició de crèdits, el reconeixement de les obligacions i les corresponents propostes de pagament a favor de la persona beneficiària, i de revocació i reintegrament de subvencions, i la facultat per a procedir al reajustament de les anualitats, així com qualsevol incidència derivada de la tramitació d'aquests. Així mateix, es delega la resolució del procediment de revocació i reintegrament de les ajudes i subvencions atorgades per delegació del conseller de Política Territorial, Obres Públiques i Mobilitat, així com l'exercici de la potestat sancionadora en matèria de subvencions.  
  
Per tot això, amb l'informe previ de l'Advocacia de la Generalitat i de la Intervenció Delegada, d'acord amb els articles 160.2.b, 160.4.a) i b) i 165.1 de la Llei 1/2015, de 6 de febrer, de la Generalitat, d'hisenda pública, sector públic instrumental i subvencions, i el Decret 177/2020, de 30 d'octubre, del Consell, d'aprovació del Reglament orgànic i funcional de la CPTOPM, i, amb caràcter general, de conformitat amb la Llei 39/2015, d'1 d'octubre, del procediment administratiu comú de les administracions públiques, la Llei 38/2003, de 17 de novembre, general de subvencions, i el Decret legislatiu 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19,  
  
  
  
ORDENE  
  
Primer. Bases reguladores  
Establir les bases reguladores de les subvencions destinades a ajuntaments de la Comunitat Valenciana amb població de fins a 20.000 habitants, per a l'elaboració d'instruments de planejament de minimització d'impactes territorials, que s'incorporen com a annex a aquesta ordre.  
  
  
Segon. Convocatòria  
Convocar en règim de concurrència competitiva, per a l'exercici 2022, les subvencions indicades, que es regiran per les bases a què es refereix l'apartat anterior.  
  
Tercer. Línia de subvenció i import global màxim  
Aprovar la despesa corresponent a les referides subvencions. La quantia de l'import global màxim destinat a finançar aquestes subvencions ascendeix a 500.000 euros, amb càrrec al capítol VII, línia de subvenció S8547000 del programa 59.00.19.734.50, d'urbanisme, del pressupost de la Generalitat per a 2022, amb la següent distribució:  
Consignació inicial 2022: 500.000 ?.  
Previsió de despesa 2022: 500.000 ?.  
Concepte: pagament subvenció.  
Total despesa: 500.000 ?.  
  
Quart. Objecte i condicions de la concessió de la subvenció  
L'objecte de les subvencions que es convoquen en aquesta Ordre és el finançament als ajuntaments que complisquen els requisits per a ser beneficiaris, de les despeses derivades de la contractació dels treballs de redacció de l'esborrany del Pla especial de minimització d'impactes territorials (d'ara en avant PEMIT) i el document inicial estratègic (d'ara en avant DIE) a què es refereixen els articles 228 a 231 del TRLOTUP. Tot això, en les condicions establides en les bases reguladores.  
  
  
Cinqué. Forma i termini de presentació de sol·licituds  
La forma de presentació de les sol·licituds i els documents i informació que han d'adjuntar-se a la petició, són els que estableix la base 12 de les bases reguladores.  
El termini de presentació de les sol·licituds és de quinze dies hàbils comptats des de l'endemà de la publicació d'aquesta convocatòria en el Diari Oficial de la Generalitat Valenciana (DOGV). La presentació de qualsevol sol·licitud fora de termini donarà lloc a la inadmissió.  
  
Sisé. Termini de resolució i notificació. Règim de recursos  
La resolució del procediment serà dictada i notificada als ajuntaments beneficiaris mitjançant la publicació en el DOGV, en el termini màxim de tres mesos a partir de l'endemà de la publicació de la convocatòria, sense perjudici del que es disposa en l'article 22 de la Llei 39/2015, d'1 d'octubre, del procediment administratiu comú de les administracions públiques (LPAC).  
La resolució que es dicte posarà fi a la via administrativa i contra aquesta podrà interposar-se potestativament un recurs de reposició, en el termini d'un mes comptat des de l'endemà de la publicació en el DOGV, davant el mateix òrgan que l'haja dictada, i, en qualsevol cas, un recurs contenciós administratiu en el termini de dos mesos comptats des de l'endemà de la notificació o publicació, davant el Tribunal Superior de Justícia de la Comunitat Valenciana.  
  
Seté. Criteris de valoració  
La valoració de les sol·licituds de subvenció s'efectuarà atenent els criteris objectius continguts en la base 15 de les bases reguladores.  
  
  
Huité. Notificació i publicació de tràmits  
Els diferents tràmits a emplenar en el procediment es notificaran o publicaran pels mitjans i segons el que estableixen les bases reguladores.  
  
Nové. Base de dades nacional de subvencions  
Remetre a la Base de dades nacional de subvencions aquesta convocatòria juntament amb les fitxes informatives requerides per aquesta base de dades perquè s'hi publiquen els seus textos íntegres.  
  
Desé. Habilitació  
Habilitar la Direcció General d'Urbanisme per a dictar les instruccions que siguen necessàries per a l'aplicació i execució de la present Ordre.  
  
Contra la present ordre, que esgota la via administrativa, podrà interposar-se un recurs potestatiu de reposició davant aquest mateix òrgan, en el termini d'un mes a comptar des de l'endemà de la publicació, o bé directament un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la possible interposició de qualsevol altre recurs que les persones interessades consideren oportú.  
  
València, 18 de juliol de 2022  
  
La consellera de Política Territorial,  
Obres Públiques i Mobilitat,  
REBECA TORRÓ SOLER  
  
  
ANNEX  
Bases reguladores de la concessió de les subvencions  
 destinades als ajuntaments de la Comunitat Valenciana  
 per a l'elaboració d'instruments de planejament   
de minimització d'impactes territorials  
  
Base 1. Objecte i finalitat  
1. La present ordre estableix les bases per a la concessió de subvencions destinades a ajuntaments de la Comunitat Valenciana per al finançament de la redacció dels plans especials de minimització d'impactes territorials (d'ara en avant PEMIT) i el document inicial estratègic (d'ara en avant DIE) a què es refereixen els articles 52 i 228 a 231 del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny (TRLOTUP).  
  
2. Les subvencions contemplades en aquestes bases reguladores pretenen fomentar els procediments d'aprovació dels plans especials de minimització d'impactes territorials esmentats en l'apartat anterior per aquells ajuntaments en els termes municipals dels quals hagen sorgit nuclis d'habitatges irregulars en sòl no urbanitzable.  
3. La concessió de subvencions es portarà a efecte en règim de concurrència competitiva, de conformitat amb l'article 163 de la Llei 1/2015, de 6 de febrer, de la Generalitat, hisenda pública, sector públic instrumental i subvencions (d'ara en avant LHPV).  
4. En la tramitació d'aquestes subvencions i compliment del preceptuat en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'ha remès a la Direcció General de Fons Europeus comunicació sobre la no subjecció de les presents ajudes a la política de competència de la Unió Europea en matèria de subvencions públiques, perquè no compleix els requisits de l'article 107 del Tractat de Funcionament de la Unió Europea.  
  
Base 2. Finançament de les subvencions  
La quantia de l'import global màxim destinat a finançar les subvencions objecte de la convocatòria per a l'exercici 2022, ascendeix a cinc-cents mil euros (500.000 ?) i s'efectuarà amb càrrec al capítol VII, línia de subvenció S8547000 del programa 78.30.71.078.37, Urbanisme, del pressupost de la Conselleria de Política Territorial, Obres Públiques i Mobilitat.  
  
Base 3. Principis  
Les subvencions regulades en les presents bases, quant a la seua concessió i execució, es basaran en els principis establits en l'article 8 de la Llei 38/2003, de 17 de novembre, general de subvencions, (d'ara en avant LGS), de publicitat, transparència, concurrència, objectivitat, igualtat i no discriminació, eficàcia en el compliment dels objectius fixats per l'Administració concedent, i eficiència en l'assignació i utilització dels recursos públics, així com els establits en la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
  
Base 4. Règim jurídic  
Les presents bases reguladores, així com les subvencions a què es refereixen, es regeixen, amb caràcter general, per la següent legislació:  
  
1. Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. Llei 38/2003, de 17 de novembre, general de subvencions, i el seu reglament, aprovat mitjançant Reial decret 887/2006, de 21 de juliol.  
3. Llei 5/1983, de 30 de desembre, del Consell.  
4. Llei 39/2015, d'1 d'octubre, del procediment administratiu comú de les administracions públiques (LPAC).  
5. Llei 1/2022, de 13 d'abril, de la Generalitat, de transparència i bon govern de la Comunitat Valenciana, el capítol I del títol I de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana i la seua norma de desplegament, Decret 105/2017, de 28 de juliol, del Consell, en el que no s'opose a aquesta.  
6. Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
Base 5. Compatibilitat de les subvencions  
Aquestes subvencions seran compatibles amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o entitats públiques o privades, nacionals, de la Unió Europea o d'organismes internacionals, tenint en compte que l'import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada. En aquest cas, serà procedent el reintegrament de l'excés.  
  
  
Base 6. Nombre e importe de les subvencions: grups per nuclis d'habitatges  
1. La Direcció General d'Urbanisme concedirà les subvencions per a la redacció de l'esborrany de PEMIT i de DIE que incloguen des de 3 fins a 50 habitatges, segons els següents grups:  
a) GRUP I: es concedirà un màxim d'11 subvencions per a PEMIT que incloguen nuclis d'entre 3 i 10 habitatges, per un import cadascuna d'aquestes de 10.000 ?, IVA inclòs.  
b) GRUP II: es concedirà un màxim de 20 subvencions per a PEMIT que incloguen nuclis d'entre 11 i 30 habitatges, per un import cadascuna d'aquestes de 15.000 ?, IVA inclòs.  
c) GRUP III: es concedirà un màxim de 5 subvencions per a PEMIT que incloguen nuclis d'entre 31 i 50 habitatges, per un import cadascuna d'aquestes de 18.000 ?, IVA inclòs.  
En el cas que no hi haguera suficients peticions d'ajuda per a cobrir les previsions en algun dels anteriors apartats l'òrgan instructor reordenarà la distribució indicada, de manera proporcional, amb vista a esgotar el crèdit existent.  
Si el cost de l'actuació és inferior, l'import de la subvenció es correspondrà amb aquest, tenint en compte el que s'estableix en l'article 31 de l'LGS.  
2. L'import de les subvencions regulades en aquestes bases en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar per l'entitat beneficiària i amb aquesta finalitat l'entitat sol·licitant haurà de presentar davant l'òrgan gestor declaració responsable en aqueix sentit.  
  
Base 7. Requisits per a obtindre la condició d'entitat beneficiària  
  
1. Podran obtindre la condició d'entitat beneficiària d'aquestes subvencions els ajuntaments de la Comunitat Valenciana que complisquen els següents requisits:  
1.1. Tindre una població de fins a 20.000 habitants,  
1.2. Que en el seu territori es donen les circumstàncies previstes en els articles 228, 229 i 231 del TRLOTUP per a acollir-se als procediments de minimització d'impactes territorials:  
a) Que existisquen nuclis d'habitatges consolidats implantats sobre àmbits de sòl no urbanitzable, comú o protegit, entesos com a agrupacions d'habitatges que donen lloc a una densitat igual o superior a tres habitatges per hectàrea, en els termes establits en l'article 228 apartat 2n del TRLOTUP.  
b) Que els habitatges als quals es refereix l'apartat anterior complisquen els següents requisits, d'acord amb l'article 228 del TRLOTUP:  
bi) Que les finques on se situen els habitatges conserven una parcel·lació de característiques rurals.  
bii) Que les edificacions es troben completament acabades abans del 20 d'agost de 2014.  
biii) Que la implantació dels habitatges s'haja realitzat al marge dels procediments formalitzats d'urbanització i edificació.  
1.3. Que complisquen les prescripcions d'aquestes bases.  
2. No podran obtindre la condició d'entitat beneficiària aquells ajuntaments en els quals concórrega alguna de les prohibicions previstes en article 13.2 de l'LGS, cosa que han de justificar els ajuntaments mitjançant declaració responsable.  
  
Base 8. Activitat subvencionable  
1. Tenen la consideració d'activitat subvencionable els treballs consistents en la redacció de l'esborrany de PEMIT i del DIE, per a la seua tramitació administrativa.  
En cap cas seran subvencionables aquests treballs quan delimiten àmbits que, en tot o en part, hagueren estat inclosos en PEMIT i DIE que hagen sigut subvencionats en convocatòries anteriors d'aquestes subvencions.  
2. Definicions:  
2.1. Esborrador de PEMIT: document inicial de l'instrument de planejament que forma el procediment de minimització, en els termes de l'article 52 del TRLOTUP.  
2.2. DIE: document territorial i ambiental que s'adjunta a l'esborrany del Pla i que, d'acord amb el que es disposa en l'article 52.1 TRLOTUP, recull de manera succinta, preliminar i esquemàtica:  
- Els objectius de la planificació i descripció de la problemàtica sobre la qual actua.  
- L'abast, àmbit i possible contingut de les alternatives del pla que es proposa.  
- El desenvolupament previsible del pla.  
- Un diagnòstic de la situació del medi ambient i del territori abans de l'aplicació del pla en l'àmbit afectat.  
- Els seus efectes previsibles sobre el medi ambient i sobre els elements estratègics del territori, prenent en consideració el canvi climàtic.  
  
- La seua incardinació en l'Estratègia Territorial de la Comunitat Valenciana i la seua incidència en altres instruments de la planificació territorial o sectorial.  
  
Base 9. Despeses subvencionables  
1. Les despeses subvencionables es regiran pel que es disposa en l'article 31 de l'LGS.  
2. Són despeses subvencionables els honoraris derivats de la contractació dels serveis professionals i tècnics per a la redacció de l'esborrany de PEMIT i del DIE objecte de subvenció, conformement amb la normativa que regeix la contractació del sector públic, particularment la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, en relació amb el que s'estableix en la Llei 7/1985, de 2 d'abril.  
Aquesta contractació podrà ser anterior a la presentació de la sol·licitud de la subvenció, sempre que es complisquen els següents requisits:  
a) Que s'haja perfeccionat en l'exercici pressupostari de la convocatòria.  
b) Que l'activitat subvencionada no s'haja conclòs materialment abans de la presentació de la sol·licitud.  
3. Únicament serà subvencionable el treball elaborat per equips externs al personal del mateix ajuntament.  
4. L'IVA de l'activitat subvencionada podrà formar part del cost subvencionable sempre que siga suportat efectivament per l'entitat beneficiària i no siga compensable o recuperable, segons el que es disposa en l'article 31.8 de l'LGS. A aquest efecte, si escau, l'entitat beneficiària haurà de fer la declaració oportuna. La no presentació de la declaració equivaldrà a una declaració negativa en el sentit que l'IVA no és recuperable o compensable per l'ajuntament.  
  
Base 10. Obligacions dels ajuntaments beneficiaris  
1. A més de les establides en l'article 14 de l'LGS, són obligacions dels ajuntaments beneficiaris de les subvencions:  
a) Presentar els documents urbanístics objecte de subvenció, per a la seua tramitació administrativa, davant el Servei Territorial d'Urbanisme de la província que corresponga, a través de la Plataforma Urbanística Digital, en el termini d'UN MES des del pagament de la subvenció.  
b) Donar a conéixer de manera inequívoca que es tracta d'una acció subvencionada per la Generalitat a través de la Conselleria de Política Territorial, Obres Públiques i Mobilitat. A aquest efecte hauran d'incorporar en tot el material que es derive de les activitats objecte de la present Ordre el logotip de la conselleria concedent, que serà facilitat a les entitats beneficiàries per aquesta conselleria.  
c) Declarar l'import de l'IVA que siga, si és el cas, compensable o recuperable per l'entitat beneficiària.  
d) Aportar fons propis per al pagament de la part de l'import total de l'activitat que no cobrisca la subvenció concedida i que no haja sigut finançada d'una altra manera.  
2. L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent i, de manera especial, amb el que disposa l'LHPV, així com, si és el cas, a la pèrdua del dret al cobrament de la subvenció i/o al reintegrament d'aquesta en els termes de la base 19.  
  
Base 11. Procediment de concessió  
1. Les subvencions seran concedides respectant els principis de publicitat, transparència, objectivitat, igualtat i no discriminació establits en l'article 8.3 de l'LGS, pel procediment de concurrència competitiva a què es refereix l'article 164 de l'LHPV.  
2. La convocatòria es publicarà en el Diari Oficial de la Generalitat Valenciana i a través de la Base de dades nacional de subvencions (BDNS).  
3. Els ajuntaments sol·licitants estan obligats a la realització de qualsevol tràmit que es derive d'aquest procediment a través de mitjans electrònics.  
  
Base 12. Forma i termini de presentació de les sol·licituds i documentació  
1. La presentació de sol·licituds i la documentació requerida per a l'obtenció de les subvencions regulades en la present Ordre, es realitzarà mitjançant tràmit electrònic, a través de la seu electrònica de la Generalitat (https:sede.gva.es), en el següent enllaç: Sol·licitud subvencions PEMIT  
S'inadmetrà qualsevol sol·licitud presentada seguint un procediment diferent del que s'ha descrit.  
2. El termini de presentació de les sol·licituds és de quinze dies hàbils comptats des de l'endemà a la publicació de la convocatòria en el Diari Oficial de la Generalitat Valenciana. La presentació de qualsevol sol·licitud fora de termini donarà lloc a la seua inadmissió.  
3. Les sol·licituds es formularan en el model específic de formulari que s'indica a continuació, acompanyades de la documentació acreditativa dels requisits per a obtindre la subvenció, així com de l'altra documentació exigida en aquestes bases, i caldrà que estiguen signades com cal per la persona titular de l'alcaldia.  
En el tràmit telemàtic de presentació de la sol·licitud de la subvenció es presentaran els impresos que estaran a la disposició dels sol·licitants en aquest tràmit i que es descriuen a continuació, acompanyats de la documentació que s'indica:  
3.1) Imprés de sol·licitud de subvenció signat electrònicament per la persona titular de l'alcaldia.  
En el supòsit d'anar signat electrònicament per qui tinga delegada la competència per a sol·licitar subvencions, haurà d'acompanyar-se l'acreditació de la delegació.  
En la sol·licitud constarà la següent informació:  
A) Dades de domiciliació bancària.  
B) Autorització o oposició a l'òrgan gestor per a la consulta interactiva de dades relatives al compliment de l'obligació d'estar al corrent amb el compliment de les seues obligacions tributàries i davant la Seguretat Social. En cas de no autoritzar-se, o d'oposició, el sol·licitant haurà d'aportar els documents acreditatius corresponents.  
C) Declaració de no haver-se obtingut ni sol·licitat qualssevol altres subvencions per al finançament de l'activitat a subvencionar o, en cas contrari, indicació de l'ajuda obtinguda o sol·licitada, amb expressió del seu import i de l'entitat concedent.  
D) Declaració responsable de no trobar-se incurs en cap de les prohibicions previstes en l'article 13 de l'LGS.  
E) Declaració sobre haver llegit la informació sobre protecció de dades oferida.  
F) Població del municipi segons el criteri objectiu establit en la base 15.1 a)  
G) Tipus d'ajuda sol·licitada segons els Grups establits en la base 6.  
  
H) Descripció de l'àmbit de la minimització  
I) Cost total de l'activitat, IVA inclòs, desglossat.  
3.2) Imprés de domiciliació bancària, sempre que el compte bancari no estiga donat d'alta en la Generalitat, o calguera modificar les seues dades.  
3.3) Imprés d'informe tècnic. Subvencions per a PEMIT, subscrit electrònicament pel tècnic municipal competent, amb el següent contingut:  
a) Declaració del compliment dels requisits perquè els habitatges siguen inclosos en un àmbit de minimització, conforme al que s'estableix en l'article 228 del TRLOTUP.  
b) Superfície de l'àmbit de minimització.  
c) Percentatge de nombre d'habitatges en sòl no urbanitzable per quilòmetre quadrat de superfície de terme municipal, segons les estadístiques de la Direcció General d'Urbanisme que figuren al final d'aquestes bases.  
d) Nombre i identificació dels habitatges inclosos en l'àmbit de minimització.  
e) Superfície de l'àmbit de minimització que incloga sòls crítics per a la recàrrega d'aqüífers, d'acord amb les dades que figuren en la següent capa del visor cartogràfic de la Generalitat: «Ordenació del territori i urbanisme/Àrees crítiques enfront del canvi climàtic/ Recàrrega d'aqüífers com a àrees estratègiques 1», accessible en el següent enllaç: Recàrrega aqüífers  
L'imprés d'Informe tècnic anirà acompanyat de la següent documentació:  
a) Una ortofoto de l'any 2022 i una ortofoto de l'any 2014, llevat que no hi haguera disponibilitat d'aquests anys, i en aquest cas hauran de ser de 2021 i de 2015 respectivament, que serviran per a acreditar l'existència d'agrupacions d'habitatges amb una densitat igual o superior a tres habitatges per hectàrea. Aquestes ortofotos s'hauran d'obtindre del Visor Cartogràfic GVA en el següent enllaç: Visor cartogràfic.  
b) Una ortofoto de la capa de classificació i una ortofoto de la capa de zonificació de l'àmbit inclòs en el PEMIT, obtingudes del Visor Cartogràfic de l'Institut Cartogràfic Valencià, que acreditaran la classificació del sòl com no urbanitzable i la seua zonificació.  
c) Un document en format excel per a la identificació dels habitatges inclosos dins de l'àmbit de la minimització, que estarà disponible en el tràmit telemàtic com a imprés associat.  
4. Cada ajuntament podrà presentar una única proposta de PEMIT i DIE per a cadascun dels tres grups d'habitatges. Per cada proposta de PEMIT i DIE es presentarà una sol·licitud diferenciada.  
5. La participació en la convocatòria mitjançant la presentació de la sol·licitud d'acord amb aquestes bases reguladores, implica l'acceptació d'aquestes i el compromís del compliment.  
  
Base 13. Ordenació i instrucció del procediment  
1. L'òrgan competent per a l'ordenació i instrucció del procediment serà la subdirecció general competent en matèria d'urbanisme que, en qualsevol moment del procediment, podrà, d'ofici, acordar totes les actuacions necessàries per a la determinació, coneixement i comprovació de les dades en virtut dels quals ha de pronunciar-se la resolució.  
  
2. Si la sol·licitud no reuneix els requisits i documents que s'assenyalen en aquestes bases, es requerirà a l'interessat perquè, en un termini de 10 dies hàbils, esmene la falta o aporte els documents requerits, amb indicació que, si així no ho fa, se'l tindrà per desistit en la seua sol·licitud, amb resolució prèvia, d'acord amb el que s'estableix en la llei de procediment administratiu vigent. L'esmena de la sol·licitud i qualsevol aportació documental es realitzarà mitjançant tràmit electrònic a través de la seu electrònica de la Generalitat (https:sede.gva.es), en el següent enllaç: Aportació documental  
3. La comprovació de l'existència de dades no ajustades a la realitat podrà comportar, en funció de la seua transcendència, la denegació de la subvenció sol·licitada, sense perjudici de les restants responsabilitats que pogueren derivar-se d'aquesta circumstància.  
4. Finalitzada la fase d'instrucció, l'òrgan instructor emetrà un informe en el qual conste que, de la informació que obra en el seu poder, es desprén que les entitats beneficiàries compleixen tots els requisits necessaris per a accedir-hi.  
5. La notificació de cadascun dels tràmits d'aquest procediment s'efectuarà per mitjans electrònics, a través de la seu electrònica https://sede.gva.es/es/ i, si és el cas, publicats en el Diari Oficial de la Generalitat Valenciana, d'acord amb el que es disposa en l'LPAC i l'LGS.  
  
  
Base 14. Comissió de valoració  
1. Per a l'estudi i valoració de les sol·licituds, es constituirà una comissió de valoració integrada pels següents cinc membres:  
a) La persona titular de la subdirecció general competent en matèria d'urbanisme, o persona que aquesta designe per a la seua substitució, que presidirà la Comissió.  
b) La persona titular del servei competent en la matèria objecte de subvenció, el suplent del qual serà designat per la direcció general competent en matèria d'urbanisme.  
c) Tres vocalies designades per la persona titular de la direcció general amb competències en matèria d'urbanisme, i seleccionades entre el seu personal funcionari pertanyent als grups A-1 o A-2, i es designarà, així mateix, qui exercirà la secretaria.  
2. El funcionament de la comissió de valoració es regirà per les normes de funcionament dels òrgans col·legiats previstes en la Llei 40/2015, d'1 d'octubre, de règim jurídic del sector públic.  
3. En la composició de la comissió de valoració es procurarà observar el principi de presència equilibrada de dones i homes, d'acord amb la disposició addicional primera de la Llei orgànica 3/2007, de 22 de març, per a la igualtat efectiva de dones i homes.  
4. La comissió elaborarà un informe-proposta en el qual es concrete el resultat de l'avaluació de les sol·licituds de forma prelada, atesos els criteris objectius establits per a la valoració d'aquestes en la base 15, indicant les que puguen rebre subvenció i la seua quantia, fins a esgotar el crèdit de la convocatòria, i les que queden en llista de reserva en cadascun dels grups (base 6) per haver-se esgotat el crèdit. Igualment es formularà proposta d'inadmissió motivada d'aquelles sol·licituds que no puguen ser valorades per no complir els requisits establits en les presents bases.  
5. La comissió de valoració elevarà la proposta de resolució a la persona titular de la Direcció General d'Urbanisme, que resoldrà el procediment de concessió.  
  
Base 15. Criteris objectius de valoració de sol·licituds i puntuació  
  
1. La valoració de les sol·licituds de subvenció s'efectuarà atenent els següents criteris objectius, atorgant un màxim de 34 punts:  
  
a) Població del municipi, que haurà de coincidir amb l'últim Reial decret que s'haja publicat en la data de la convocatòria, pel qual es declaren oficials les xifres de població resultants de la revisió per l'INE del padró municipal.  
Els punts s'assignaran a cada sol·licitud mitjançant l'atorgament de 10 punts a la proposta amb menor població, i a la resta, els corresponents proporcionalment en funció de la seua diferència amb aquella, de manera que la puntuació de cada sol·licitud resultarà de l'aplicació de la següent fórmula:  
  
PUNTS EXPEDIENT A ESTUDI =  
(nre. habitants expedient menor població) X (punt. màxima=10)  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
nre. habitants de l'expedient a estudi  
  
b) Percentatge de nombre d'habitatges en sòl no urbanitzable per quilòmetre quadrat de superfície del terme municipal, segons les estadístiques de la Direcció General d'Urbanisme que es recullen al final d'aquestes bases (fins a 10 punts).  
Els punts s'assignaran a cada sol·licitud mitjançant l'atorgament de 10 punts a la proposta amb major nombre d'habitatges en sòl no urbanitzable, i a la resta, els corresponents proporcionalment en funció de la seua diferència amb aquella, de manera que la puntuació de cada sol·licitud resultarà de l'aplicació de la següent fórmula:  
  
PUNTS EXPEDIENT A ESTUDI =  
(% habitatges per km² de l'expedient a estudi) X (punt. màxim=10)  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
% d'habitatges per km² en l'expedient amb major %  
  
c) Nombre d'habitatges inclosos en l'àmbit de minimització (fins a 10 punts).  
Els punts s'assignaran a cada sol·licitud mitjançant l'atorgament de 10 punts a la proposta amb major nombre d'habitatges en l'àmbit, i a la resta, els corresponents proporcionalment en funció de la seua diferència amb aquella, de manera que la puntuació de cada sol·licitud resultarà de l'aplicació de la següent fórmula:  
  
PUNTS EXPEDIENT A ESTUDI =  
(núm. habitatges de l'expedient a estudi) X (punt. màxim=10)  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
nre. d'habitatges en l'expedient amb major nombre d'habitatges  
  
d) Que la superfície de l'àmbit de la minimització incloga, almenys en un 30 per cent, sòls crítics per a la recàrrega d'aqüífers en àrea estratègica 1», entenent-se per tals, conformement amb la base 12.6, els que figuren en la següent capa del visor cartogràfic de la Generalitat: «Ordenació del territori i urbanisme/Àrees crítiques enfront del canvi climàtic/ Recàrrega d'aqüífers com a àrees estratègiques 1», accessible en el següent enllaç: Recàrrega aqüífers  
S'atorgarà dos punts (més 2 punts) a les sol·licituds que complisquen amb aquest criteri.  
e) Que l'ajuntament estiga adherit a l'Agència Valenciana de Protecció del Territori.  
S'atorgarà dos punts (més 2 punts) a les sol·licituds que complisquen amb aquest criteri.  
2. En els casos en els quals, havent obtingut igual puntuació durant el procés d'avaluació, és necessari resoldre l'empat, s'atendrà la major puntuació obtinguda en el criteri de població. Si persistira l'empat, s'atendrà la data i hora de presentació en el registre corresponent.  
  
3. Si un ajuntament beneficiari renunciara a la subvenció, el crèdit pressupostari podria concedir-se sense necessitat de nova convocatòria a l'ajuntament sol·licitant següent per ordre de puntuació que es trobe en el mateix grup de nombre d'habitatges dels establits en la base 6. Si no existeix cap sol·licitud en llista de reserva en el mateix grup, es concedirà a la primera sol·licitud en llista de reserva de la resta de grups, per ordre successiu, començant sempre des del grup I.  
  
  
Base 16. Resolució de la convocatòria i termini  
1. La direcció general que tinga assignada la competència en matèria d'urbanisme és l'òrgan competent per a concedir les subvencions regulades en aquesta ordre.  
2. La Resolució ha d'estar motivada com cal, amb referència a les presents bases, al procés d'avaluació i als informes de l'òrgan instructor, i de la Comissió de Valoració, i inclourà una relació ordenada de les sol·licituds dels ajuntaments que hagen resultat beneficiaris, per grups de nombre d'habitatges, atesa la puntuació o prioritat aconseguida, així com, si és el cas, una llista de reserva de les sol·licituds que, complint amb les condicions administratives i tècniques establides en les bases reguladores per a adquirir la condició d'entitat beneficiària, no hagen sigut estimades per depassar la quantia màxima del crèdit fixat en la convocatòria, amb indicació de la puntuació atorgada a cadascuna d'aquestes en el seu grup.  
3. La resolució del procediment serà dictada i notificada als ajuntaments beneficiaris en el termini màxim de tres mesos a partir de l'endemà de la publicació de la convocatòria. El termini per a la resolució de concessió podrà ser suspés i/o ampliat d'acord amb els articles 22 i 23 de l'LPAC.  
4. Transcorregut el termini de resolució sense que aquesta haja recaigut de manera expressa, les sol·licituds podran entendre's desestimades, de conformitat amb l'article 25 de l'LPAC, i 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d'organització de la Generalitat.  
5. La notificació de la resolució a les entitats interessades es realitzarà mitjançant la seua publicació en el Diari Oficial de la Generalitat Valenciana, segons es disposa en els articles 26 de l'LGS i 45 de l'LPAC.  
6. D'acord amb l'article 9 de la llei 2/2015, de 2 d'abril, d'aplicació segons allò que s'ha fixat en la disposició transitòria segona de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, la Generalitat publicarà en el seu portal de transparència (https://gvaoberta.gva.es/es/inici), actualitzada i estructurada, la informació relativa a les subvencions i les ajudes públiques concedides amb indicació de l'import, l'objectiu i la finalitat, i les entitats beneficiàries.  
7. La resolució que es dicte esgotarà la via administrativa i contra aquesta podrà interposar-se potestativament un recurs de reposició davant el mateix òrgan que l'haja dictada, i, en qualsevol cas, un recurs contenciós administratiu davant el Tribunal Superior de Justícia de la Comunitat Valenciana.  
  
Base 17. Règim de pagament de les subvencions  
1. El pagament de les subvencions concedides s'efectuarà mitjançant transferència bancària en el compte designat per l'entitat beneficiària en la seua sol·licitud, després de la justificació per l'Ajuntament de la realització de l'activitat per a la qual es va concedir la subvenció.  
2. Amb caràcter previ al pagament de la subvenció, l'entitat beneficiària haurà de trobar-se al corrent en el compliment de les seues obligacions tributàries i davant la Seguretat Social.  
  
Base 18. Justificació de les subvencions  
1. Les entitats beneficiàries hauran de presentar la documentació justificativa de la realització de l'activitat subvencionada, així com de les despeses subvencionables, en el termini màxim de 4 mesos comptats a partir de la publicació de la resolució de concessió.  
2. La justificació de la subvenció s'efectuarà mitjançant tràmit electrònic a través de la seu electrònica de la Generalitat, en el següent enllaç: Aportació documental.  
3. A l'efecte de justificació haurà de presentar-se la següent documentació:  
a) Factures reglamentàries segons la normativa vigent, o qualsevol altra documentació justificativa suficient, si és el cas, corresponents a les despeses subvencionables establides en la base 9.  
b) Certificació de la secretaria municipal indicant que la factura o documentació justificativa i el seu total import responen a la realització de l'activitat subvencionada, i que aquesta ha sigut contractada en l'exercici pressupostari de la convocatòria. En el cas que l'import de la factura responga a diversos conceptes, s'haurà de certificar l'import que es corresponga amb la realització de l'activitat subvencionada.  
A aquest efecte es considerarà despesa subvencionable la despesa efectuada, encara que no haja sigut pagada a la data de finalització del termini de justificació. En aquest cas, el pagament per l'ajuntament de la factura subvencionada haurà d'efectuar-se en el termini màxim de 30 dies hàbils des que faça el pagament de la subvenció a l'ajuntament per la Generalitat.  
c) Esborrador de PEMIT i DIE.  
d) Només en el supòsit de no figurar en el certificat mensual publicat en la web de la Sindicatura de Comptes (Justificació-Síndic Comptes), haurà d'aportar-se certificació acreditativa de trobar-se al corrent l'ajuntament en el compliment de l'obligació de rendició dels seus comptes anuals davant la Sindicatura de Comptes.  
4. La no presentació de la justificació de la documentació en el termini fixat en la convocatòria donarà lloc a la pèrdua de la subvenció. La justificació incompleta o defectuosa comportarà la minoració o pèrdua de la subvenció i, si és el cas, l'obligació de reintegrament parcial o total de les quantitats percebudes, més els interessos de demora que corresponguen.  
5. En el cas que la despesa feta per l'ajuntament beneficiari fora inferior a la quantia de la subvenció concedida, s'aplicaran les reduccions corresponents.  
6. El seguiment de l'execució i la revisió de la justificació econòmica i tècnica correspon a la subdirecció general competent en matèria d'urbanisme, que comprovarà els justificants que estime oportuns i que permeten obtindre evidència raonable sobre l'adequada aplicació de la subvenció, i per a aquesta finalitat podrà requerir a l'entitat beneficiària la remissió dels justificants de despesa que estime pertinents.  
  
  
Base 19. Modificació i reintegrament  
1. Qualsevol alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.  
En tot cas, l'obtenció concurrent de subvencions o ajudes atorgades per altres administracions o ens públics o privats pel mateix concepte, determinarà la minoració de la subvenció concedida en la mesura que siga necessari perquè la suma total de les ajudes no supere el cost de l'activitat desenvolupada.  
2. Constitueix un supòsit de pèrdua del dret al cobrament de la subvenció i, si és el cas, de reintegrament d'aquesta, el fet que la quantitat concedida en concepte de subvenció siga destinada a la realització d'una activitat o al compliment d'una finalitat prohibida en el títol VI de la Llei 14/2017,de 10 de novembre, de memòria democràtica i per a la convivència de la Comunitat Valenciana.  
3. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els casos contemplats en l'article 37 de l'LGS, de conformitat amb els articles 91, 92 i 93 del seu RGS. Concretament, donarà lloc a la pèrdua del dret al cobrament de la subvenció i, si és el cas, al reintegrament de la mateixa l'incompliment de l'obligació establida en la lletra a) de la base 10.1, relativa a la presentació, en el termini d'1 mes des del pagament de la subvenció, de l'esborrany de PEMIT i DIE en la plataforma TACTICA per a la seua tramitació administrativa.  
4. En la tramitació del procediment de reintegrament, regulat en l'apartat 4 de l'article 172 de l'LHPV, es garantirà, en tot cas, el dret d'audiència a l'interessat.  
5. El que es disposa en els apartats 1 i 2 serà aplicable sense perjudici de la possible qualificació dels fets com a infracció administrativa i de la incoació del procediment sancionador, d'acord amb els articles 52 i següents de l'LGS, i 173 i següents de l'LHPV.  
6. La persona titular de la direcció general amb competència en urbanisme és l'òrgan competent per a la resolució dels expedients de reintegrament que siguen pertinents i les resolucions de desistiment.  
  
Base 20. Pla de control material  
1. La comprovació material de l'efectiva realització de l'activitat subvencionada es realitzarà mitjançant el corresponent pla de control material que aprove l'òrgan concedent, de conformitat amb el que es disposa en l'article 169.3 de l'LHPV.  
2. El tipus de control material serà de caràcter administratiu, el criteri de selecció de la mostra i el percentatge mínim d'ajuda a controlar vindrà establit en el referit pla de control.  
  
Base 21. Mètode general de control  
Els controls de gestió per a la comprovació de l'adequada justificació de la subvenció (control administratiu) així com per a la comprovació de la realització de l'activitat a través del corresponent pla de control (control material) seguiran les següents directrius:  
  
I) CONTROL ADMINISTRATIU:  
A) Abast: es comprovarà la totalitat dels expedients.  
En les sol·licituds d'ajuda es controlarà l'admissibilitat de les sol·licituds, verificant-se el seu contingut: correcte emplenament, signatura del sol·licitant, presentació de tota la documentació requerida en aquestes bases o en la legislació d'aplicació. Així mateix, es comprovarà el compliment per part dels sol·licitants dels requisits per a obtindre la condició de beneficiaris.  
B) Manera d'execució: control administratiu ple. En les sol·licituds de pagament es verificarà el 100 % dels justificants de despesa, l'admissibilitat de les despeses subvencionables i els pagaments realitzats Es comprovaran els aspectes formals de les factures o documents de despesa. Es controlarà l'execució dels treballs en què consisteix l'activitat subvencionada.  
C) Termini d'execució dels controls administratius: orientatiu d'un màxim de 3 mesos, a comptar des que el beneficiari present la sol·licitud de pagament amb aportació dels documents de despesa, llevat que l'òrgan gestor sol·licite esmena de defectes corregibles en la documentació aportada, i en aquest cas el termini començara a comptar quan l'ajuntament beneficiari haja presentat les esmenes. Finalitzarà amb el certificat de l'òrgan gestor de comprovació.  
  
II) CONTROL MATERIAL:  
A) Abast: se seleccionarà, almenys, el 5 % del total dels expedients de la línia, sempre que la suma dels imports subvencionats a aquests abaste un 10 % de l'import total concedit en la convocatòria. Si no s'arriba a aquest percentatge de despesa s'augmentarà el percentatge dels expedients seleccionats fins a aconseguir-ho.  
Quant als criteris de selecció, seran aleatoris no estadístics i de risc, i caldrà ajustar-se al que establisca el Pla de control material.  
En el Pla de control material que s'aprove podran canviar-se de forma motivada els percentatges i criteris de selecció previstos en aquestes bases reguladores.  
B) Manera d'execució: el tipus de control material serà en tot cas de caràcter administratiu (documental) i es realitzarà en el moment posterior al pagament que s'establisca en el corresponent Pla de control material.  
C) Termini d'execució dels controls materials: orientatiu de 6 mesos des que es comptabilitzen els documents comptables OK, finalitzant amb l'arxivament en els expedients de l'informe o check list resultant dels controls. En el cas que s'hagen constatat irregularitats susceptibles de reintegrament en virtut del que s'estableix en els articles 37.1 de l'LGS i 172 de l'LHPV, s'incoarà el procediment de reintegrament previst en l'article 42.2 de l'LGS.  
D) Documentació acreditativa de l'execució del control: l'informe o check list resultant dels controls materials, si és el cas, notificacions de revocacions d'ajuda o de minoracions, o acords d'inici de procediments de reintegrament.  
  
Base 22. Protecció de dades de caràcter personal  
1. La sol·licitud d'inici d'aquest procediment implicarà l'acceptació de la cessió, a favor de la Generalitat, de les dades contingudes tant en la sol·licitud presentada com, si escau, en la resolució de concessió, a efectes estadístics, d'avaluació i seguiment, sense perjudici del que s'estableix en la legislació sobre propietat intel·lectual i sobre protecció de dades de caràcter personal.  
2. La participació en la present convocatòria comportarà el tractament de dades de caràcter personal de les persones sol·licitants per part de la Conselleria de Política Territorial, Obres Públiques i Mobilitat, en el marc del que es disposa en el Reglament (UE) 2016/679 del Parlament Europeu i del Consell de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garanties dels drets digitals.  
  
3. La informació bàsica del tractament és la següent:  
- Nom del tractament: subvencions per a l'elaboració d'instruments de planejament de minimització d'impactes territorials (PEMIT).  
  
- Identitat del responsable del tractament: Persona titular de la sotssecretaria de la Conselleria de Política Territorial, Obres Públiques i Mobilitat.  
- Finalitat del tractament i tractament/s afectat/s: atendre i tramitar la sol·licitud presentada conforme al que s'estableix en la convocatòria, en les bases reguladores, en l'LGS, i la seua normativa de desplegament i, supletòriament, en l'LPCAP (vegeu Registre de les Activitats del Tractament).  
- Origen de les dades: les dades personals recollides procedeixen de les sol·licituds presentades per la persona interessada.  
- Registre d'Activitats de Tractament:  
http://politicaterritorial.gva.es/va/proteccio-de-dades  
4. Drets de les persones sol·licitants.  
Les persones interessades tenen dret a sol·licitar l'accés a les seues dades de caràcter personal, la rectificació o supressió d'aquests, la limitació del seu tractament, oposició i portabilitat, de manera presencial o telemàtica, a través de l'enllaç següent:  
Dretes dades caràcter personal  
5. Reclamacions.  
Sense perjudici de qualsevol altre recurs administratiu o acció judicial, qualsevol persona interessada té dret a presentar una reclamació davant l'Agència Espanyola de Protecció de Dades, si considera que el tractament de dades personals que el concerneixen infringeix la normativa en matèria de protecció de dades.  
6. Delegat/ada de Protecció de Dades.  
En tot cas, les persones sol·licitants podran contactar amb el delegat o la delegada de Protecció de Dades de la Generalitat Valenciana a través de la següent adreça electrònica: isb@bbn.ll  
Adreça postal: Passeig de l'Albereda, 16 € 46811 València  
7. Quan la persona sol·licitant aporte dates de caràcter personal de terceres persones en el procediment administratiu, tindrà l'obligació d'informar-los de les següents circumstàncies:  
- La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
- La possibilitat que l'Administració realitze consultes relacionades amb les seues dades per a comprovar, entre altres coses, la seua veracitat.  
Si aquesta consulta requereix autorització per llei per part de les persones les dades de les quals es consultaran, la persona sol·licitant haurà d'haver recaptat aquesta autorització, que estarà disponible a requeriment de l'Administració en qualsevol moment.  
- Del dret d'oposició que l'assisteix al fet que l'Administració tracte les seues dades, i en aquest cas, haurà de comunicar aquesta oposició a l'Administració als efectes oportuns.  
8. Més informació de protecció de Dades:  
https://www.gva.es/downloads/publicados/pr/texto\_informacion\_adicional.pdf  
9. D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar-ne l'exactitud. La potestat de verificació inclou verificar la identitat de la persona sol·licitant i consultar les següents dades que consten en la Base de Dades nacional de subvencions (BDNS): les subvencions i ajudes que li han sigut concedides, incloses aquelles a les quals s'aplica la regla de minimis, i que la persona sol·licitant no està inhabilitada per a percebre subvencions.